Kentin prinssi Michael

Kentin prinssi Michael (Michael George Charles Franklin, s. 4. heinäkuuta 1942 Iver, Buckinghamshire) on Britannian kuninkaallisen perheen jäsen. 
Perhe.
Hänen isänsä prinssi George, Kentin herttua oli Elisabet II:n isän Yrjö VI:n veli, joten Kentin prinssi Michael on Elisabet II:n serkku. Hänen äitinsä oli maanpakoon joutuneen Kreikan kuningashuoneen jäsen. 
Prinssi Michael meni naimisiin paronitar Marie-Christine von Reibnitzin kanssa Wienissä vuonna 1978. Heillä on kaksi lasta. Esikoinen Frederick Windsor syntyi vuonna 1979 ja vuonna 1981 syntyi Gabriella Windsor. Koska prinssi Michaelin vaimo on roomalaiskatolinen, prinssi joutui luopumaan kruununperimysoikeudestaan. Tämä perustui kahteen lakiin: vuoden 1689 Bill of Rights ja vuoden 1701 Yhdistyneen kuningaskunnan vallanperimyslaki. Tämä kuitenkin peruttiin vuoden 2013 kruununperimyslaissa ja kruununperimysoikeus palautettiin. Vuonna 2023 hän oli kruununperimysjärjestyksessä sijalla 52.
Ura.
Prinssi Michael aloitti sotilasopinnot The Royal Military Academy Sandhurstissa (RMAS) vuonna 1961. Hän palveli upseerina YK:n rauhanturvajoukoissa Saksassa, Hongkongissa ja Kyproksella. Hän palveli Britannian puolustusvoimien sotilastiedustelussa. Kentin prinssillä on lukuisia kunnia-arvoja puolustusvoimissa. 
Armeijauran jälkeen kuningatar Elisabet antoi prinssi Michaelille luvan ansaita elantonsa työskentelemällä. Hän johtaa konsulttiyhtiötä, joka on erikoistunut kiinteistöalaan, koulutukseen, autoteollisuuteen, ilmailualaan, lääketieteeseen ja uusiin teknologioihin. Toisin kuin muut kuningasperheen jäsenet, hän ei saa vaimonsa kanssa valtiolta rahaa elämiseen. 
Prinssi Michael edusti kuningatar Elisabetia valtiollisissa hautajaisissa Intiassa, Kyproksella ja Swazimaassa. 
Prinssi Michael on mukana yli sadassa hyväntekeväisyysjärjestössä ja yhdistyksessä. Hän on pan-eurooppalaisen Genesis Initiativen suojelija. Genesis Initiative tukee pieniä ja keskisuuria yrityksiä Euroopan unionin alueella.
Kentin prinssi Michael ilmoitti jättävänsä julkisen elämän vuonna 2022.
Hän puhuu sujuvasti ranskaa, italiaa, venäjää ja saksaa.
Suomen vierailut.
Prinssi Michael on vieraillut Suomessa vuosina 1999, 2017 ja 2022. 
Vuoden 1999 vierailu oli läpikulkumatka Venäjälle. Prinssi Michael ajoi Suomen läpi vintage Bentley-brittiläisluksusautolla. Kyseessä oli Bentley-autojen hyväntekeväisyystapahtuma, joka kulki yli 1700 kilometrin matkan Ison-Britannian Brooklands Museumista Moskovaan. Suomi oli osa hyväntekeväisyystapahtuman reittiä.
Prinssi Michael vieraili Helsingin Ritarihuoneella, Porvoon Haikon kartanossa, Noormarkussa, Espoon Aalto yliopistossa ja Tampereen Alihankintamessuilla vuonna 2017. Prinssi Michael edisti vierailun aikana Britannian ja Suomen välisiä investointi- ja kauppasuhteita.
Vuonna 2022 prinssi Michael vieraili Tampereella, Lempäälässä ja Helsingissä. Prinssi edisti matkallaan jälleen kerran Britannian ja Suomen välisiä investointi- ja kauppasuhteita. Prinssi vieraili Tampereen Nokia Areenalla, Tuulensuun Palatsissa, Tampereen Naistenlahden voimalaitoksessa ja Lempäälässä sijaitsevan Kokkovuoren Haulikkoampumakeskuksessa. Helsingin Svenska Klubbenilla järjestettiin gaalaillallinen prinssin vierailun kunniaksi. Gaalajuhla juhlisti kuningatar Elisabet II:n valtakauden 70-vuotisjuhlavuotta. Prinssi Michael vieraili Mannerheim-museossa Helsingin Kaivopuistossa, joka oli hänelle merkittävä vierailu, koska marsalkka Carl Gustav Emil Mannerheim oli tsaarin kenraali ja prinssi Michaelilla on sukujuuria Romanovin tsaariperheeseen. Suomen suuriruhtinas Aleksanteri II on hänen esi-isä.
Prinssi Michael ylisti suomalaisia ja heidän vieraanvaraisuuttaan vuonna 2022.